
B6‑0149/2007
Europa-Parlamentets beslutning om transatlantiske forbindelser
Europa-Parlamentet,
· der henviser til den transatlantiske erklæring om forbindelserne mellem EU og USA fra 1990 og den nye transatlantiske dagsorden fra 1995,
· der henviser til erklæringen af 21. juni 2006 fra topmødet i Wien mellem EU og USA, 

· der henviser til sine tidligere beslutninger om transatlantiske forbindelser, navnlig sine to beslutninger af 1. juni 2006 om forbedring af forbindelserne mellem EU og USA inden for rammerne af en transatlantisk partnerskabsaftale og om de transatlantiske økonomiske forbindelser mellem EU og USA samt den fælles beslutning om transatlantiske forbindelser af 10. januar 2005,
· der henviser til forretningsordenens artikel 103, stk. 2,
A. der henviser til, at et partnerskab mellem EU og USA, der er baseret på fælles værdier for så vidt angår frihed, demokrati, retsstaten og respekt for menneskerettigheder, er hjørnestenen i sikkerhed og stabilitet i det euro-atlantiske område,
B. der henviser til, at økonomisk samarbejde mellem EU og USA er drivkraften bag verdensøkonomien, og at det tegner sig for 40 % af verdenshandelen og fremmer vækst og innovation på verdensplan til gavn for alle, 

C. der henviser til, at EU og USA spiller en vigtig rolle i forbindelse med globale politikker og global økonomi og er fælles ansvarlige for at fremme fred, demokrati og stabilitet i en verden, der står over for væsentlige nye politiske og økonomiske udfordringer;
D. der henviser til, at Parlamentet gentagne gange har udtalt, at det er nødvendigt at erstatte den nye transatlantiske dagsorden fra 1995, der danner grundlag for forbindelserne mellem EU og USA, med en transatlantisk aftale for at bane vej for etableringen af det transatlantiske marked inden 2015,
E. der henviser til, at det amerikanske Senat også støttede dette initiativ i dets beslutning af 9. december 2006,
1. glæder sig over de forbedrede forbindelser mellem EU og USA og det tættere transatlantiske udenrigspolitiske samarbejde i forbindelse med tilgangen til Balkan, Mellemøsten, Afghanistan, Middelhavsområdet og Afrika, og mener, at dette positive grundlag gør det muligt for EU og USA at arbejde tæt sammen om en lang række spørgsmål;
2. understreger behovet for tættere samarbejde mellem EU og USA i forbindelse med bekæmpelse af terror og spredning af masseødelæggelsesvåben og behovet for, at begge partnere støtter den rolle, som FN skal spille på disse områder;
3. glæder sig i den forbindelse over det tætte samarbejde mellem EU og USA om det iranske atomspørgsmål og opfordrer begge parter til fortsat at styrke Det Internationale Atomenergiagentur (IAEA) og oprette et omfattende system for internationale aftaler om ikke-spredning af masseødelæggelsesvåben for i fællesskab at håndhæve ikke-spredningstraktaten;
4. bekræfter sin overbevisning om, at den fælles udenrigs- og sikkerhedspolitik bør ses som en politik, der supplerer og ikke konkurrerer med de nuværende instrumenter for transatlantisk samarbejde, og gentager, at NATO er garant for europæisk sikkerhed og også bør udvikle sig som forum for politisk debat mellem de to partnere;
5. mener, at USA fortsat bør drøfte og forklare dets planlagte missilforsvarssystem inden for NATO for at gøre det muligt for alliancen og Europa fortsat at være forenet og modstå pres udefra;
6. mener, at alle forudsætningerne for væsentligt at kunne styrke de transatlantiske økonomiske forbindelser er til stede, men understreger, at der skal gøres en yderligere indsats for at omsætte disse forbindelser til et operationelt og strategisk koncept, der støttes tilstrækkeligt af offentligheden og fra politisk side;
7. støtter EU-formandskabets initiativ til at lancere et nyt transatlantisk økonomisk partnerskab, der ville styrke begge partneres stilling med hensyn til global konkurrence og gøre det muligt for dem bedre at udnytte deres økonomiske potentiale;
8. gentager behovet for en ny rammeaftale, der kan skabe et passende institutionelt og politisk grundlag for forfølgelse af fælles politiske og økonomiske mål og tackling af det 21. århundredes udfordringer;
9. opfordrer formændene for Det Europæiske Råd, Kommissionen og USA til at benytte topmødet mellem EU og USA i april 2007 til at fremskynde forhandlingerne om en ny transatlantisk partnerskabsaftale og til i fællesskab at forpligte sig til at følge en bindende køreplan for etablering af et transatlantisk marked uden barrierer inden 2015;
10. understreger behovet for at iværksætte en fælles undersøgelse af nuværende barrierer for etableringen af et transatlantisk marked og omfanget og begrænsningerne af lovgivningssamarbejde, herunder en cost-benefit-analyse inden for de enkelte sektorer vedrørende fjernelse af sådanne barrierer;
11. understreger, at USA og EU har et stort ansvar for så vidt angår verdenshandel, og at de ofte har samme målsætninger på området, og opfordrer derfor EU's og USA's ledere til at forpligte sig til hurtigst muligt at få afsluttet WTO's Doha-runde på vellykket vis;
12. opfordrer begge partnere til at styrke deres energisamarbejde med henblik på at fremme energieffektivitet og sikkerhed, stræbe efter etablering af et stabilt og forudsigeligt globalt energimarked baseret på markedsregler og søge at integrere bestemmelser om energihandel i WTO's bestemmelser;
13. forventer, at man på topmødet skaber grundlag for indgåelse af den aftale, der skal underskrives på G8-topmødet i juni 2007, hvormed der iværksættes en emissionsordning efter Kyoto, der vil involvere USA og de vigtigste vækstøkonomier såsom Kina, Brasilien, Indien, Mexico, Sydafrika og Indonesien;
14. opfordrer de europæiske og amerikanske partnere til i deres økonomiske forbindelser at tage hensyn til kultur- og uddannelsessektorernes betydning og særlige karakteristika;
15. anbefaler, at den amerikanske Kongres og Parlamentet inddrages i denne proces; opfordrer til, at man på topmødet mellem EU og USA støtter den parlamentariske dimension af partnerskabet og i højere grad inddrager lovgiverne i dialogen mellem EU’s og USA's ledere;
16. pålægger sin formand at sende denne beslutning til Rådet, Kommissionen, medlemsstaternes parlamenter, USA's præsident og den amerikanske Kongres.

